ظاہر جبارین

ظاہر جبارین ایک فلسطینی سیاست دان اور حماس کے اہم رہنما ہیں۔ وہ اسلامی مزاحمتی تحریک حماس کی سیاسی تنظیم کے رکن ہیں اور تنظیم کے مالی امور کی ذمہ داریاں سنبھالتے ہیں۔ وہ 18 ستمبر 1968 کو پیدا ہوئے۔ 
 ابتدائی زندگی اور خاندان 
جبارین 18 ستمبر 1968 کو، سلفٹ کے علاقے میں جو سامریہ کے نام سے بھی جانا جاتا ہے، مغربی کنارے کے علاقے میں پیدا ہوئے۔ جابرین نے نابلس کی النجہ یونیورسٹی میں اسلامی قانون کی تعلیم حاصل کی۔ وہ ایک طالب علم کے طور پر سیاست میں شامل ہوئے جابرین کی والدہ کا انتقال اس وقت ہوا جب وہ جیل میں تھے اور ان کے والد کا انتقال اس دوران ہوا جب وہ جلاوطنی میں تھے  جب ظاہر جابرین جیل سے نکلے (گیلاد شالت قیدی تبادلے کے ایک حصے کے طور پر) تو انھیں ملک چھوڑنے سے پہلے اپنے والد سے ملنے کی اجازت نہیں دی گئی۔
 القسام بریگیڈ کی بنیاد 
ظاہر جبارین نے 1987 میں حماس میں شمولیت اختیار کی اور حماس کی فوجی تنطیم عز الدین القسام بریگیڈز کی بنیاد رکھنے میں مدد کی۔ انھوں نے شمالی مغربی کنارے میں اس کی توسیع کی قیادت کی۔ پہلے انتفاضہ کے دوران جبارین نے شوٹنگ اسکواڈ نامی نوجوان بریگیڈ کی قیادت کی۔ انھوں نے یحیی عیاش کو بھرتی کیا جو آئی ای ڈیز کے ماہر تھے اور نسیم تولیدانو کی اغوا اور ہلاکت کے منصوبہ سازوں میں سے ایک تھے۔

ان پر اسرائیلی فوجیوں اور پولیس اہلکاروں کو ہلاک کرنے والے حملوں کی ذمہ داری عائد کی گئی۔ ظاہر جبارین نے انکار کیا ہے کہ وہ اور حماس کا سیاسی ونگ براہ راست قسام بریگیڈز میں ملوث ہیں۔ ان کا کہنا ہے کہ "القسام کے اپنے رابطے ہیں جو سیاسی ونگ سے مختلف ہیں"۔

 قید اور جلاوطنی 
طالب علمی کے دور میں پتھر پھینکتے ہوئے ان کی ٹانگ میں گولی لگی اور 1988 میں دس ماہ قید رہے۔ 1993 میں شین بیت نے ظاہر جبارین کو گرفتار کیا اور اسرائیلیوں کو ہلاک کرنے میں ملوث ہونے پر عمر قید اور 35 سال اضافی سزا سنائی گئی جس میں 1993 میں ایک اسرائیلی پولیس افسر کی ہلاکت شامل تھی۔ گرفتاری کے بعد جبارین نے عبرانی زبان سیکھی، ڈگری حاصل کی اور صالح العاروری کے ساتھ مل کر ایک کتاب لکھی۔ یہ کتاب ان کی رہائی کے بعد شائع ہوئی۔

 قیادت اور قیدیوں کی وکالت 
2021ء میں انھیں ویسٹ بینک میں حماس کے رہنما صالح العاروری کے نائب کے طور پر منتخب کیا گیا۔ جبارین کو العاروری کا دایاں ہاتھ سمجھا جاتا تھا۔ اسرائیلی میڈیا ینت نے العاروری کو "ویسٹ بینک کا محمد دیف کہا تھا۔ اس وقت ظاہر جبارین نے حماس کے اندر قیدیوں کے امور کی ذمہ داری بھی سنبھالی۔ ان کا عہدہ شہدا، زخمیوں اور قیدیوں کے دفتر کا سربراہ تھا۔ 2022ء میں انھوں نے کہا کہ اسرائیل میں قید فلسطینی قیدیوں کی رہائی حماس کی سب سے اہم ترجیح ہے۔

مارچ 2023ء میں انھوں نے شیہاب نیوز ایجنسی کو بتایا کہ مزاحمتی گروہ اسرائیل کے انتہا پسند وزیر قومی سلامتی ایتمار بن گویر اور اسرائیل کی فاشسٹ حکومت کے حوالے فلسطینی قیدیوں کو نہیں چھوڑے گا۔ انھوں نے فلسطینی عوام سے قابض سے جنگ کے لیے تیاری کا مطالبہ کیا۔ اس وقت اسرائیلی اور بین الاقوامی میڈیا بھی بن گویر اور نیتن یاہو کی حکومت کو اسی طرح بیان کر رہے تھے۔

 مالیاتی انتظام 
1980ء اور 1990ء کی دہائیوں میں ظاہر جبارین اور القسام کی قیادت کے دیگر ارکان نے اپنی جیب سے متعدد حملوں کی مالی مدد کی تھی۔ عبرانی میڈیا کا الزام ہے کہ کچھ رقم ان کی والدہ سے ادھار لی گئی تھی۔ 2024ء تک جبارین حماس کے مالیاتی بیورو کے طویل عرصے سے سربراہ ہیں اور اکثر انھیں حماس کا سی ای او کہا جاتا ہے۔ وہ حماس کی سرمایہ کاری کا انتظام کرتے ہیں جس کی مالیت ایک اندازے کے مطابق 500 ملین ڈالر سے زائد ہے۔ اس میں ترکی کی جائدادیں اور اسٹاک مارکیٹ شامل ہیں۔ وہ نجی عطیات سے ہونے والی سالانہ کروڑوں ڈالر کی آمدنی کی نگرانی بھی کرتے ہیں۔ وال سٹریٹ جرنل اور ٹائمز آف اسرائیل کے مطابق ظاہر جبارین کا مالیاتی نیٹ ورک ترکی، لبنان اور خلیجی ممالک میں نیٹ ورک کے ذریعے ویسٹ بینک اور غزہ میں حماس کی عسکری سرگرمیوں کے لیے رقم جمع کرنے کے ساتھ ساتھ سرمایہ کاری اور رقوم کی منتقلی کا کام بھی کرتے ہیں۔

 غزہ جنگ کے تناظر میں 
غزہ جنگ کے دوران حماس کے سیاسی اور عسکری ڈھانچے میں اہم تبدیلیاں رونما ہوئیں۔ 2 جنوری 2024ء کو بیروت کے علاقے داحیہ میں صالح العاروری کی شہادت کے بعد ظاہر جبارین نے ویسٹ بینک میں حماس کے کمانڈر کی ذمہ داری سنبھال لی ۔ العاروری حماس کے سیاسی بیورو کے نائب اور ویسٹ بینک میں حماس کے سربراہ تھے۔ ان کی شہادت کے بعد ظاہر جبارین کو ان کی جگہ پر فائز کیا گیا۔ مئی 2024 میں دا نیو عرب کو انٹرویو دیتے ہوئے مذاکرات کے عمل میں امریکا کے کردار پر ان کا کہنا تھا کہ امریکا کے مقاصد نیتن یاہو کے اہداف سے متصادم ہیں، امریکا خطے میں جنگ کو ٹالنا چاہتا ہے مگر نیتن یاہو کا مقصد اقتدار کو برقرار رکھنا ہے۔ان کا کہنا تھا انھوں نے ابھی سارے پتے نہیں کھیلے اور ویسٹ بنک جلد ہی دشمنوں کو حیران کرے گا۔ 

ظاہر جبارین حماس کے مالیاتی بیورو کے طویل عرصے سے سربراہ رہے ہیں اور تنظیم کی سرمایہ کاری اور ایران سے مالی تعلقات کی نگرانی کرتے ہیں۔ ایران حماس کا سب سے بڑا سرپرست ہے۔ جولائی 2024ء میں اسماعیل ہانیہ کی شہادت کے بعد ظاہر جبارین کو حماس کے ممکنہ سربراہ کے طور پر دیکھا جانے لگا کیونکہ ان کا مالیاتی کردار اور ایران سے قریبی تعلقات انھیں مضبوط امیدوار بناتا ہے۔ یحیی سنوار اور صالح العاروری کے مقابلے میں ظاہر جبارین عوامی سطح پر کم مشہور ہیں۔ اس کی وجہ ان کا استنبول میں مقیم ہونا ہے جہاں وہ حماس کے مالیاتی اور سیاسی امور کی نگرانی کرتے ہیں۔

 حوالہ جات 

زمرہ:بقید حیات شخصیات
زمرہ:حکومت ریاستہائے متحدہ کی جانب سے دہشت گرد قرار دی جانے والی شخصیات
زمرہ:حماس کے رہنماہان
زمرہ:ریاستہائے متحدہ کو مطلوب مفرور شخصیات
زمرہ:فلسطینی قاتل قرار شخصیات
زمرہ:1968ء کی پیدائشیں